Κανονισμός (ΕΚ) αριθ. 615/2004 της Επιτροπής

της 1ης Απριλίου 2004

για κατάργηση των κανονισμών (ΕΚ) αριθ. 8/2004, (ΕΚ) αριθ. 9/2004 και ΕΚ) αριθ. 10/2004 για αναστολή του προτιμησιακού δασμού και επαναφορά του δασμού του κοινού δασμολογίου κατά την εισαγωγή, αντιστοίχως, τριαντάφυλλων με μεγάλο άνθος, τριαντάφυλλων με μικρό άνθος και μονοανθών γαρίφαλων (standard) καταγωγής Ισραήλ

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΟΚ) αριθ. 4088/87 του Συμβουλίου, της 21ης Δεκεμβρίου 1987, για τον καθορισμό των όρων εφαρμογής των προτιμησιακών δασμών κατά την εισαγωγή ορισμένων προϊόντων ανθοκομίας καταγωγής Κύπρου, Ισραήλ, Ιορδανίας και Μαρόκου καθώς και Δυτικής Όχθης και λωρίδας της Γάζας(1), και ιδίως το άρθρο 5 παράγραφος 2 στοιχείο β),

Εκτιμώντας τα ακόλουθα:

(1) Μετά από την απόφαση 2003/917/ΕΚ του Συμβουλίου, της 22ας Δεκεμβρίου 2003 για τη σύναψη συμφωνίας υπό μορφή ανταλλαγής επιστολών μεταξύ της Ευρωπαϊκής Κοινότητας και του κράτους του Ισραήλ σχετικά με αμοιβαία μέτρα ελευθέρωσης και με την αντικατάσταση των πρωτοκόλλων αριθ. 1 και 2 της συμφωνίας σύνδεσης ΕΚ - Ισραήλ(2), δεν είναι πλέον αναγκαίο, από την 1η Ιανουαρίου 2004, να καθοριστούν οι ελάχιστες τιμές εισόδου για τα τριαντάφυλλα και τα γαρίφαλα που εισάγονται από το Ισραήλ, δεδομένου ότι όλες οι εισαγωγές εντός των ορίων της δασμολογικής ποσόστωσης γίνονται υπό το καθεστώς των προτιμησιακών δασμών.

(2) Ωστόσο, οι τιμές αυτές έχουν υπολογιστεί και οι υπολογισμοί οδήγησαν στην έγκριση του κανονισμού (ΕΚ) αριθ. 8/2004 της Επιτροπής(3) όσον αφορά τα τριαντάφυλλα με μεγάλο άνθος, του κανονισμού (ΕΚ) αριθ. 9/2004 της Επιτροπής(4) όσον αφορά τα τριαντάφυλλα με μικρό άνθος και του κανονισμού (ΕΚ) αριθ. 10/2004 της Επιτροπής(5) όσον αφορά τα μονοανθή γαρίφαλα (standard).

(3) Συνεπώς, πρέπει να επανακαθοριστούν οι προτιμησιακοί δασμοί όπως καθιερώθηκαν από τον κανονισμό (ΕΚ) αριθ. 747/2001 του Συμβουλίου, της 9ης Απριλίου 2001, περί διαχειρίσεως κοινοτικών δασμολογικών ποσοστώσεων και ποσοτήτων αναφοράς για προϊόντα δυνάμενα να υπαχθούν σε προτιμήσεις βάσει των συμφωνιών για ορισμένες μεσογειακές χώρες, και περί καταργήσεως των κανονισμών (ΕΚ) αριθ. 1981/94 και (ΕΚ) αριθ. 934/95(6).

(4) Πρέπει συνεπώς να καταργηθούν οι κανονισμοί (ΕΚ) αριθ. 8/2004, (ΕΚ) αριθ. 9/2004 και (ΕΚ) αριθ. 10/2004, με ισχύ την ημερομηνία ενάρξεως ισχύος των εν λόγω κανονισμών, δεδομένου ότι η ανάκτηση των δασμών που εισπράχθηκαν δυνάμει των εν λόγω κανονισμών δύναται να πραγματοποιηθεί σύμφωνα με τις διατάξεις του κανονισμού (ΕΟΚ) αριθ. 2913/92 του Συμβουλίου, της 12ης Οκτωβρίου 1992, περί θεσπίσεως κοινοτικού τελωνειακού κώδικα(7) και του κανονισμού (ΕΟΚ) αριθ. 2454/93 της Επιτροπής, της 2ας Ιουλίου 1993, για τον καθορισμό ορισμένων διατάξεων εφαρμογής του κανονισμού (ΕΟΚ) αριθ. 2913/92 του Συμβουλίου, περί θεσπίσεως του κοινοτικού τελωνειακού κώδικα(8).

(5) Στο διάστημα που μεσολαβεί των συνεδριάσεων της επιτροπής διαχείρισης ζωντανών φυτών και των προϊόντων της ανθοκομίας, η Επιτροπή πρέπει να λάβει τα μέτρα αυτά,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Οι κανονισμοί (ΕΚ) αριθ. 8/2004, (ΕΚ) αριθ. 9/2004 και (ΕΚ) αριθ. 10/2004 καταργούνται.

Άρθρο 2

Ο παρών κανονισμός αρχίζει να ισχύει στις 2 Απριλίου 2004.

Εφαρμόζεται από τις 7 Ιανουαρίου 2004.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 1 Απριλίου 2004.

Για την Επιτροπή

J. M. Silva Rodríguez

Γενικός Διευθυντής Γεωργίας

(1) ΕΕ L 382 της 31.12.1987, σ. 22· κανονισμός όπως τροποποιήθηκε τελευταία από τον κανονισμό (ΕΚ) αριθ. 1300/97 (ΕΕ L 177 της 5.7.1997, σ. 1).

(2) ΕΕ L 346 της 31.12.2003, σ. 65.

(3) ΕΕ L 2 της 6.1.2004, σ. 28.

(4) ΕΕ L 2 της 6.1.2004, σ. 30.

(5) ΕΕ L 2 της 6.1.2004, σ. 32.

(6) ΕΕ L 109 της 19.4.2001, σ. 2· κανονισμός όπως τροποποιήθηκε τελευταία από τον κανονισμό (ΕΚ) αριθ. 54/2004 της Επιτροπής (ΕΕ L 7 της 13.1.2004, σ. 30).

(7) ΕΕ L 302 της 19.10.1992, σ. 1· κανονισμός όπως τροποποιήθηκε τελευταία από τον κανονισμό (ΕΚ) αριθ. 2700/2000 του Ευρωπαϊκού Κοινοβουλίου και του Συμβουλίου (ΕΕ L 311 της 12.12.2000, σ. 17).

(8) ΕΕ L 253 της 11.10.1993, σ. 1· κανονισμός όπως τροποποιήθηκε τελευταία από τον κανονισμό (ΕΚ) αριθ. 2286/2003 (ΕΕ L 343 της 31.12.2003, σ. 1).